Ix-xena tiftaħ bi tliet studenti t'10 snin: Odette, li ġmielha tissemma' li jgħid ħaddieħor u xxerred ix-xnigħat fl-iskola; Massimo, li jemmen kulma jingħadlu u erħilu jesaġera u jkabbar l-istejjer; u Owen, l-imqareb tal-grupp, li dejjem joħlom li għad isir futboler ta' fama mondjali. It-tlieta huma studenti tas-sitt sena tal-primarja, fil-klassi ta' Miss Ambrożja — l-għalliema stramba, eċċentrika li (jgħidu) għandha poteri maġiċi. U fil-fatt Miss Ambrożja mhix affattu għalliema bħall-oħrajn. Qisha għandha poteri speċjali li bihom tittrasporta lit-tfal għal ġo realtajiet differenti minn tagħna, biex hemmhekk jitgħallmu tagħlimiet għall-ħajja. Stejjer ma jitwemmnux mill-Klassi ta' Miss Ambrożja Pulis Kiftaranipenġini, miktub minn Audrey Friggieri u maħsub għal tfal ta' bejn 8 u 11-il sena, huwa s-sequel tal-ktieb Avventuri mill-Klassi ta' Miss Ambrożja Pulis Kiftaranipenġini, li s-sena l-oħra tant kiseb suċċess. Miss Ambrożja reġgħet qed tagħti biċċa xogħol lill-istudenti tagħha. Did-darba tathom sfida: hemm re, ġewwa renju 'l bogħod 'il bogħod, li jiddeċiedi li fl-okkażjoni t'għeluq sninu se jagħti l-opportunità lill-iskjavi tiegħu biex jiksbu l-ħelsien tagħhom! Imma biex jinħelsu, iridu jgħaddu minn test li se jagħmlilhom. "Tfal, se ssiru intom ukoll skjavi tar-re ... u se jkollkom biss ċans wieħed biex issalvaw!" tgħid lit-tfal Miss Ambrożja. L-istudenti jaqbadhom eċċitament kbir: kif, fejn, meta, x'nagħmlu? U f'daqqa waħda – bil-maġija – Odette, Massimo u Owen isibu ruħhom, kull wieħed għal rasu, quddiem ir-re. U jridu jaffrontaw l-isfida. Se jirnexxilhom? X'se jivvintaw biex jiksbu l-ħelsien tagħhom? U liema għodod u għarfien għandhom bżonn biex jaħdmu l-biċċa bil-għaqal? Audrey Friggieri, li kienet għalliema tat-Thinking Skills ta' Edward Debono, tħoss li l-kitba tagħha taf ġiet influenzata appuntu mill-metodi ta' ħsieb hi u tfassar l-istejjer ta' Miss Ambrożja. Fil-fatt fl-ewwel ktieb tagħha, Avventuri mill-Klassi ta' Miss Ambrożja Pulis Kiftaranipenġini, grazzi għall-avventuri tat-tfal Paskal, Furtu, Larissa u Egon, il-qarrejja jistgħu jifhmu u jesploraw kif bl-ottimiżmu taf toħroġ minn sitwazzjonijiet diffiċli. "It-tir tiegħi b'dawn il-kotba kien li nirrakkonta storja li t-tfal jieħdu gost jaqraw, u li fl-istess ħin twassal messaġġ importanti lill-qarrejja. Ġeneralment nispira ruħi minn dak li jkun qed jiġri fil-ħajja ta' kuljum, u nipprova noħloq storja kreattiva u vivaċi mill-ħsibijiet tiegħi," qalet Friggieri. Stejjer ma jitwemmnux ikompli bil-kollaborazzjoni li kienet nibtet fl-ewwel ktieb, mal-artist Spanjol José Luís Ocaña – li ħoloq tpinġijiet bil-lapes u l-kuluri li joħolqu atmosfera maġika u fl-istess ħin leġġera. Ocaña jfittex l-ispirazzjoni għall-illustrazzjonijiet tiegħu fin-nostalġija għal tfulitu. "Inħobb inħalli l-ispirazzjoni tmexxini, u nimmaġina u noħloq dawk il-karattri u xeni li, meta kont tifel jien, kont nieħu gost kieku sibt fil-kotba li kont naqra. Din-nostalġija importanti ħafna għalija għax tgħinni nittrasporta ruħi ġo dinja tal-fantasija, fejn kollox jista' jiġri." Ocaña llum il-ġurnata huwa artist stabbilit u jippubblika xogħlijietu f'diversi pajjiżi matul id-dinja, imma kien proprju hawn Malta mal-Merlin li ngħata l-ewwel opportunità li jkollu xogħol ippubblikat ġewwa ktieb, proprju bl-ewwel ktieb ta' Miss Ambrożja. Stejjer ma jitwemmnux mill-Klassi ta' Miss Ambrożja Pulis Kiftaranipenġini jinsab għall-bejgħ mill-ħwienet tal-kotba kollha jew online direttament minn http://www.merlinpublishers.com Għal kompetizzjoni marbuta ma' dan il-ktieb, ara paġna 25 tal-gazzetta KullĦadd tal-lum 13 ta' Novembru 2016